Inwoners boos oor water by begraafplaas
Gereelde waterlekkasies by die Pretoria-Oos Begraafplaas het inwoners die josie in.
Stephan Oberholzer van Zwavelpoort, ’n gereelde besoeker aan dié begraafplaas, sê dat daar elke keer as hy by die begraafplaas aankom ’n ernstige lekkasie is. “Daar is ’n plakkerskamp aan die grens van die begraafplaas en dit is moontlik dat dié inwoners verantwoordelik is hiervoor.”
In die eerste week in Januarie het iemand ’n kraan uitgedraai en die water het onophoudelik by die ondergrondse pyp uitgestroom.
Die Bronberger het die lekkasie onder die wyksraadslid vir dié gebied, Reyaan Uys, se aandag gebring. Hy het die saak by die stadsraad aangemeld en het dit verder geneem met die streekspan.
Waterlekkasie by Pretoria-Oos Begraafplaas, 7 Januarie
Foto: Stephan Oberholzer
Reyaan sê dat hy voorheen soortgelyke lekke by die betrokke spanne aangemeld het en dat dit elke keer herstel is. “Ongelukkig blyk dit asof dit van tyd tot tyd terugkeer,” sê hy.
Wanneer dit gebeur moet inwoners daarop aandring dat ’n verwysingsnommer gegee word sodat Reyaan dit met die betrokke departemente kan opneem as die probleem nie aandag kry nie.
Inwoners word aangemoedig om met raadslede in die Bronberg-omgewing se wyke te praat.